khistorydata/jeongjo-sjw-relations huggingface dataset:
정조 2년
副修撰李度默疏曰。伏以臣。命途釁險。罪孽深重。孤露之餘。又失所恃。縗麻奄闋。𡞦𡞦含恤。尙安有生世之念。可以進取榮途。自同平人也哉。況此見叨之職。卽臣所素自畫之地。事有難冒。義在必辭。前後除旨之下。未嘗一出肅矣。今當新化淸明。百僚淬勵之日。凡在跛躄。莫不思奔走而效忠。臣雖無似。亦嘗出入冑筵。屢覲耿光。區區愛戴之忱。自謂不在人下。久違天陛之餘。豈不欲竭蹶趨造。以伸耿結之誠哉。顧臣不可冒出之義。猶夫前日。而今若諉以時日稍久。晏然承膺。則去就無據。前後判異。人將謂何。臣實自愧。反復思惟。無路承命。玆敢冒陳短章。仰瀆崇聽。伏乞聖慈。俯垂監諒。亟許遞改臣職名。千萬幸甚。噫。亂逆之徒。人可得以誅之。臣雖不以見職自居。豈敢泯默而止哉。嗚呼。邦運不幸。賊變層生。幸賴天心。默祐宗祊。幾危而安。其在嚴隄防。杜禍亂之道。凡厥懲討之擧。不容一毫緩忽。而惟彼諸賊之巨魁。尙逭王章。偃然自在。誠一變異事也。鄭妻與龜賊。表裏煽禍。先後逞凶。實爲諸賊之窩主。非但大夫國人皆曰可殺。殿下亦不以爲不可殺也。至今當斷不斷。一味容貸。牢拒盈庭之請。不施肆市之典。抑獨何哉。每見聖批下者。以意在爲敎。此不過追先王之意。體慈殿之心。不忍遽斷以法耳。假使兩賊之罪。有一分可恕之端。則以殿下之孝思。不欲置法。或未爲不可。而惟其元惡大憝。覆載難容。其死其生。有關宗社之安危。實是先王之罪人也。慈聖之罪人也。然則廓揮乾斷。夬正王法。適所以彰先王之明。光慈聖之德也。以殿下明聖。何不念及此哉。伏乞俯從三司之請。亟行兩賊之誅。以洩神人之憤。以安宗國之勢。而其餘啓辭中。聲討之請。俱是不可不從者。上下相持。徒損國體。亦伏望無所留難。次第允許焉。答曰。省疏具悉。所陳當留意。爾其勿辭察職。
정조 2년
掌令金鍾厚疏曰。伏以臣。虛縻匪分。歲過再周。一念不寧。如縛思解。第以憚於瀆嚴。懼於邀恩。不敢封章控辭。亦且行及一歲矣。只自悶隘。不知所處。不意昨者。特命近侍。臨宣恩論。辭旨鄭重。垂三百言。拜讀驚惶。不自知何狀賤陋。乃得此於聖明之朝也。臣竊伏覩聖諭。所以引重責望之意。類非臣所敢承當者。臣誠不知所對。若其末端。以臣將母過城之故。勉以推倣古義。得遂進對。則是有若親戚朋知。情意相喩者然。臣於此。不覺感極涕零。而前此臣弟臣鍾秀。每來每傳聖敎。有以見聖上之眷眷於微臣不能已者。臣雖迷頑。豈無感激變動之意哉。獨無奈草野下劣。猥玷榮選。辭遯幾年。一朝因緣行路。突然呈身。則上以辱朝著。下以傷廉恥。非細事也。臣雖欲戴恩包羞。趨走爲恭。其可得乎。臣情私所迫。有此遠役。而身帶臺御。行過國門。重行恩召。一任違逋。罪積丘山。情馳象魏。臨章隕蹙。無以爲心。抑臣因是而請畢暴微悃焉。夫崇儒道。重臺閣。二者皆有國之大端也。肆惟我列聖朝以來。禮徵儒士。必處以臺職。而及其辭之力而曠之久。則必許遞免。未嘗有坐帶累月者。先輩已事。歷歷可按。此豈不以臺地。不容虛寄。而待士不在縻爵也歟。今乃不然。如臣不肖。一係臺籍。脚不出門。自下轉上一年二年。此實國朝所未有之事也。間緣臺員不備。遞改在外之人。而又輒曲爲揀別。是亦豈所以安其心哉。況今臣遠出半千里之外。而猶復仍帶。尤是不成事理。以殿下明物務實之治。豈不慨然於斯。而思有以變通哉。玆敢傾竭懷蘊。而一陳之。伏乞聖明。備賜諒察。亟先許遞臣職名。仍命有司。將臣前後逋慢之罪。重行勘斷。以昭法紀。不勝幸甚。答曰。省疏具悉爾懇。聞爾將母西下。路從城外。必欲致爾見之。史官之回。巽讓若前。繼又見所上辭本。延佇之餘。虛徐無已。今則征牽旣脂。啓半千里之行。返程之期。未可預度。更命召爾。徒屬虛文。姑俟將來之時。更欲另修招徠之禮。此予欲寓禮使之道也。爾其須體慇懃之意。安意善養。幡然於復路之日。是所望也。
정조 2년
戊戌十月十六日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。左承旨右副承旨今日則當入來乎。國榮曰。旣入於臺啓。則停啓前。雖有飭敎。似不當承牌矣。上曰。諫院今無行公者。其停啓。姑無其期矣。國榮曰。諫院有二窠。若差出。則可當停啓矣。上曰。宋山林疏。有辭官赴召之意。雖欲爲起。而解其職。山林所帶之職。固難經遞矣。國榮曰。自古有許解其職而召見之例。今若依其言而姑遞職名。更爲敦召。則或不無幡然之意矣。上曰。林德躋家屬。近在何處云乎。國榮曰。聞方在京。而不勝飢寒云矣。命退去。諸臣以次出。
정조 2년
戊戌十月十六日未時。上御熙政堂。同副承旨入侍時。同副承旨尹塾。假注書李百亨。記事官李信祜鄭東浚。以次進伏訖。上命書傳敎曰。在外玉堂。違牌臺諫。倂改差。政官牌招開政。又命書傳敎曰。業欲下敎而未果。此後廟殿宮祭享所進排官。依故例。進排後退去。而若是申明定式之後。如有闕漏於日暮前摘奸時。則難免重責。以此分付。旣以復舊定式。再昨夜。執頉三處進排官論罪。竝勿論。又命書副修撰李度默疏批後。上曰。聞林德躋有子云。年幾何。塾曰。有二子而長兒十五。次則八歲矣。上曰。其作人。有可成就。而亦已成長否。塾曰。凡百頗夙成。而來十二月成長云矣。上仍命書傳敎曰。朝筵聞之。而且問同副贈大司憲林德躋。有其子。將婚娶云。其在垂念之道。宜有恤孤之典。其令該曹。存問其妻。周卹其子事。分付。上曰。右副承旨入侍。賤臣承命出。與右副承旨李在學偕入。上命在學。書掌令金鍾厚疏批。仍傳曰。此批答。遣史官。傳諭于司憲府掌令金鍾厚處。上命退。承史以次退出。
정조 2년
行都承旨洪國榮藥院直。行左承旨鄭民始齋宿。右承旨蔡弘履齋宿。左副承旨徐有防齋宿。右副承旨李在學齋宿。同副承旨尹塾齋宿。注書柳孟養藥院直一員未差。假注書李百亨仕直。事變假注書張至顯仕。
정조 2년
尹塾啓曰。合辭方張之時。兩司無詣臺之員。除在外外。未肅拜呈告人員。竝卽牌招。何如。傳曰。允。
정조 2년
鄭民始。以宿衛所言啓曰。明日景慕宮動駕時。本所所管內外入直馬步軍兵。各其將官率領。弘化門外把守排立。而待標信下。發令箭擧行之意。敢啓。傳曰。知道。
정조 2년
以左副承旨徐有防牌不進罷職傳旨。傳于蔡弘履曰。只推。
정조 2년
蔡弘履啓曰。禮曹判書金華鎭。依下敎來待矣。傳曰。入侍。
정조 2년
蔡弘履啓曰。明日景慕宮酌獻禮親祭祭文。當爲製進。藝文提學洪國榮牌招。使之製進。何如。傳曰。允。
정조 2년
尹塾。以兵曹言啓曰。本曹敎鍊官禁軍遞兒窠今方有闕矣。依節目。禁軍別將與各番將。眼同取才。以其居首者塡差之意。敢啓。傳曰。知道。
정조 2년
藝文館待敎徐龍輔疏曰。伏以臣。以司憲府掌令金鍾厚處傳諭事。今方奉命出去矣。仍伏念臣父有寧。方在黃海監營任所。臣職事所縻。曠闕省覲。歲已周矣。情急趨庭。戀結陟岵。適臣奉命之行。路出關西。距臣父任所。不過一日之程。庭闈入望。私情益切。玆敢略陳短章。仰瀆崇聽。伏乞聖慈。俯垂諒察。特許臣歸路歷覲。以伸至情。千萬幸甚。答曰。省疏具悉。爾其依所請往省焉。
정조 2년
戊戌十月十七日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昭寧園。又有偸竊褥席之變。極爲驚心。國榮曰。陵園連有此變。實是驚怪之事矣。上曰。此亦是守護軍輩所爲矣。國榮曰。東陵作變之人。旣是守護軍。則此亦非他盜也。上曰。今日臺諫入來云乎。國榮曰。今日果爲入來云矣。上曰。昨日金鍾厚疏批。何如。國榮曰。聖意誠好矣。又下敦召。便是文具。而以俟上來時造朝之敎。誠爲穩當矣。上曰。昨聞卿言而甚矜惻矣。今又聞同副之言。則林德躋家屬貧窶無依云。聞甚矜惻。特下存恤之敎矣。國榮曰。伏見此下敎。孰不感泣乎。命退去。諸臣以次出。
정조 2년
戊戌十月十七日申時。上御誠正閣。右承旨入侍時。右承旨蔡弘履。假注書李百亨。記事官李信祜鄭東浚。以次進伏訖。上命書傳敎曰。明日武臣殿講。待下敎擧行。又命書傳敎曰。初意擬於仲朔冬享。躬薦晨祼矣。更思毓祥宮酌獻禮相値。軍兵連日勞苦。亦是不可不恤之事也。明日。當自日瞻門。詣景慕宮行禮。少展情禮。禮房知悉。又命書傳敎曰。明日景慕宮展拜。旣命下敎。而展拜後。當行酌獻禮。以此。分付。上曰。注書出去。禮判。使之催促入來。右副承旨。亦爲入侍。賤臣承命出。與右副承旨李在學偕入。上曰。禮房先爲出去。斯速擧行。弘履先退。上命在學書傳敎曰。不爲仕進。承旨竝卽牌招齋宿。出榻敎上又命書傳敎曰。此後。景慕宮展拜時及酌獻禮行祭時。服色。一依文廟例磨鍊。出還宮時服色。亦依春秋太廟展謁例爲之。而自日瞻門展拜時。則旣是密邇之地。出還宮服色。仍以展拜時服色磨鍊事。定式施行。又命書傳敎曰。前此自日瞻門擧動。則除百官入參之節。而酌獻與展拜有異。依例陪參之意。知委事。分付禮曹。又命書傳敎曰。旣念勞軍。道由日瞻門。挾輦軍。依闕內擧動時例磨鍊。槍劍軍。亦以三十名擧行。攔後軍兵則依此量宜排立。餘皆用日瞻門動駕定式之例。磨鍊節目。勿用酌獻擧動時例事。分付。上曰。庚辰二月望後日記入之。賤臣承命出去。捧納日記。上命少退。待禮判入來。更爲入侍。承史退出閤門外。少頃。承命入侍。以次進伏訖。上曰。禮判進前。華鎭進伏。上曰。近往實錄廳乎。對曰。連日進去矣。上曰。景慕宮酌獻禮。已有下敎。而行禮時百官。爲朝服。諸執事。當爲祭服乎。華鎭曰。似然矣。上曰。宮園儀內藏件。俄已出付。酌獻禮單獻三獻與否。卿出去知入。上命書傳敎曰。明日出宮門路。由明政殿。該房知悉。華鎭還奏曰。以單獻磨鍊爲宜矣。上曰。出置日瞻門。如宗廟之北神門。欲其無常往來。則以展拜時服色往還。亦無不可矣。華鎭曰。然矣。上曰。宮園儀早欲頒布。而多有誤字。尙未果焉。卿其受去。仔細考閱。釐正訛誤。宜矣。仍命退。諸臣以次退出。
정조 2년
戊戌十月十七日二更一點。上御誠正閣。左承旨入侍時。行左承旨鄭民始。記事官柳孟養李信祜鄭東浚。以次進伏訖。上命讀宿衛所草記。民始讀奏。命書批答。上曰。景慕宮祭報府。注書出去入之。賤臣承命而出。持報府進前。命民始讀奏。上曰。臺諫之請罪該房。何其率爾也。民始曰。似不知其時事實。故有論罪之擧矣。上曰。卿旣非該房。則一齊引義。無或過乎。民始曰。其捧入之時。該房與臣等。相議爲之。故不可不同爲引嫌。旣入臺啓。則雖非該房停啓前。固當同爲處義矣。上曰。明日出宮時。以朝服磨鍊乎。民始曰。然矣。上曰。由日瞻門動駕。故特以朝服爲之矣。民始曰。大路動駕時。依春秋展拜時例。以黑團領磨鍊乎。上曰。俄者禮判入侍時。依此爲之之意。已下敎矣。命書徐龍輔疏批。上曰。明日動駕。以單嚴擧行。出榻敎命退去。諸臣以次出。
정조 2년
行都承旨洪國榮藥院直。行左承旨鄭民始坐直。右承旨蔡弘履坐。左副承旨徐有防奉命在外。右副承旨李在學坐。同副承旨尹塾坐直。注書柳孟養藥院直一員未差。假注書李百亨仕直。事變假注書張至顯仕。
정조 2년
王大妃殿惠慶宮遣承旨問安。答曰。知道。還內後政院玉堂藥房口傳問安。答曰。知道。
정조 2년
以王大妃殿惠慶宮問安承旨啓辭。傳于鄭民始曰。同副承旨進去。
정조 2년
鄭民始啓曰。贈判書墓夫人墓。今十月二十六日。遣承旨致祭事。禮曹單子。啓下矣。何承旨進去乎。敢稟。傳曰。左承旨進去。
정조 2년
鄭民始啓曰。臣與左副承旨徐有防伴直矣。徐有防。以祭酒宋德相處偕來事。今方出去。伴直無人。同副承旨尹塾。卽爲牌招入直。何如。傳曰。允。
정조 2년
徐有防。以弘文館言啓曰。本館下番副修撰李儒慶。以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 2년
左尹宋德相疏曰。伏以臣。坐逋召命。虛帶官銜。今已七箇月矣。虧分乖體。惟譴罰是俟。忽於床玆喘喘之中。近侍宣諭。至有偕來之命。臣惶悸隕越。靡所容措。臣之前後所叨。罔不踰濫。而今玆恩命。尤出常例。縷縷辭敎。委曲懇至。可泣神鬼。臣非木石。亦知感激。糜粉圖酬。結在心肺。一番進身。豈所敢憚。而竊謂爲人臣而盜竊欺誣。上貽謬擧之譏。下取冒進之刺。其爲罪。顧有甚於一時撕捱違逋者耳。夫以程叔子之大賢。亦嘗以道爲仕。道足以行焉而後。乃出焉。其自任如此。而乃曰食土之毛。而爲王臣。召而不至。邦有常憲。及當西監之除。卽起赴朝。今臣以匹夫之賤。末學之陋。有除輒辭。有召不赴。殆若古之踰垣閉門者流。則此其干明憲而速嚴誅也。大矣。今殿下。不惟不置之罪。隆恩盛渥。一節加於一節。臣仰戴天恩。俯揆賤分。以時則聖明御世。宜效志士之展布。以義則生死報主。可述先臣之緖業。而顧乃冥然蠢然。若無所動。豈臣之所欲也哉。惟是匪分之寵。過情之名。晏然冒當。則是眞無廉愧之甚者。臣雖奊詬。何敢爲此也。且臣積年痼疾。每値凍節。一倍添痛。塗墐牖戶。龜縮蟲蟄。庭除出入。亦未任意。近又瘡腫滿身。轉側甚艱。委頓呻囈。若將難支。今若强策登道。寵靈攸曁。雖或免爲道傍殭屍。轉輾添劇。其卒無幸。必矣。恐非聖世不枉一物。使各得所之政也。噫。世道晦塞。人心陷溺。凶逆之橫肆。至于量。𨩌翼而極矣。當此岌嶪之時。整釐綱維。振勵風化。使亂賊知懼。彝則克正。如非麤拳大踢。彌綸一世者。未易擔夯。而聖諭乃以中流砥柱。長夜明燭。責之於如臣蔑裂。是不幾於强僬僥以扛鼎乎。此又臣之徊徨怵惕。尤不敢妄進者也。嗚呼。朱子之或辭或赴。惟義是適。尙矣。臣何敢摸倣。而和靖尹氏。辭官而赴召。至國門。力辭數十章而還。是不免乎。前恭而後倨。雖非聖賢出處之正。亦不害爲一伸義分之道。臣之前日辭章。引此爲言者。實出於不獲已。而今病如此。亦難自强。瞻望雲天。只增蘊結而已。所帶京兆之官。係是詞訟劇務。而緣臣瘝曠已久。以頃日城隍獻官事。觀之。亦多妨礙。合有變通。至於國子兼任。三歲遙帶。出場無日。亦非聖朝綜名覈實之道也。伏乞聖慈。俯賜矜諒。收還偕來召命。仍令鐫削本兼職秩。以便公私。千萬幸甚。答曰。省疏具悉卿懇。卿疏來上。又失所圖。企望之餘。悵歎曷已。然卿讀書之士也。必不以不踐之言。爲說於予也。惟以辭官赴召之義。爲渴望之資耳。今則美𧏮。想已痊可。冬序又此向深。趁不登程。更待何時。所帶實職。特允卿請。今姑許解。此亦予待卿以實禮。不以虛文也。卿須安心勿復控辭。卽速造朝。共濟國事。區區之望也。方切仄席之思。須體至意。亟回遐心。
정조 2년
戊戌十月十八日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。見卿製進祭文。則字字涕淚。句句哽咽。有足以感格於冥冥之中。不肖之心尤益罔極。國榮曰。殿下根天之孝思。臣豈能體其萬一。而第孝子之心。易感於行語之間。非臣之文。所能致也。上曰。承史。侍衛詣閤時刻入之。命退去。諸臣以次出。
정조 2년
戊戌十月十八日辰時。上詣景慕宮。親行酌獻禮。擧動入侍時。行都承旨洪國榮。行左承旨鄭民始。右承旨蔡弘履。左副承旨徐有防。右副承旨李在學。同副承旨尹塾。記事官柳孟養。假注書李百亨。記事官李信枯鄭東浚。以次隨駕。上具冕服。乘輿出賓陽門。由日瞻門入齋室後。口傳下敎曰。侍衛軍兵雨具。酌獻禮時至。上盥帨以出。贊禮前導。上詣神門外。國榮進圭。上執圭。入自東門。北向立。行再拜訖。仍詣尊所。西向立。民始酌酒。弘履受酒。上詣神位前。北向立。搢圭。民始奉香盒進。塾奉香爐進。上三上香訖。有防奉爵進。上執爵獻爵以授。在學受爵。奠于神位前。上俯伏興少退北向跪。大祝進神位之右。讀祝文訖。上還復位。行再拜。少頃。又行再拜訖。贊禮前導。上詣望瘞位。北向立。大祝取祝版。瘞於坎。贊禮啓禮畢。上還出東門外。釋圭。國榮受圭。上還入齋室。還宮時至。上乘輿以出。駕前下敎曰。大臣三司禁府堂上還宮後入侍。仍還宮。諸臣以次退。
정조 2년
戊戌十月十八日未時。上御熙政堂。大臣三司禁府堂上同爲入侍時。領議政金尙喆。領府事李溵。領敦寧鄭存謙。左議政徐命善。右議政鄭弘淳。判義禁洪樂性。同義禁趙時俊鄭民始。大司諫金思穆。司諫李度默。持平李延年朴聖泰。校理李鼎揆。正言尹行元。修撰曺遠振。副修撰李儒慶。行左承旨鄭民始。假注書李百亨。記事官李信祜鄭東浚。以次進伏訖。尙喆等進曰。動駕之餘。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上命禁府堂上三司進前。仍下敎曰。予與諸臣。早有欲言者。而前此永祐園已諭。每每發說。還有如何。尙今含默者。此耳。予之情事。有異於人。至於昨年禶事。爲宗社。不得已流涕而從之。此千古不幸之會。昨年以後。予不以生人自處。今日適詣景慕宮。有所惻然傷心者。念及於此。不覺抑塞流涕而不能言矣。今日諸臣。皆入侍。卿等知予意也。尙喆曰。今伏承懇惻下敎。臣等還無仰達之辭矣。上曰。復豈有如予之人。不幸之會。不幸當之。若是下敎。不足以示予隱恫之意也。今日諸臣。旣聞予言。豈無感動之心乎。尙喆曰。孰不感動。第有關係至重耳。上曰。從古未有如此難處之事。非予謂他。日日傳啓。有不忍聞。使古人當之。實難處矣。諸臺臣之意。何如。思穆曰。殿下之敎。出於私恩。臺臣之職。主於公法。臣決知其不可奉承矣。度默曰。聖敎雖摯。公法至重。豈可撓屈。聖泰曰。初非下詢之事矣。行元曰。聖敎旣如此。孰不奉承。但公法。有不可撓屈矣。上曰。玉堂有所見。言之也。鼎揆遠振儒慶曰。臣等之見。亦如兩司之見矣。上曰。大體。公法雖然矣。姑以法外。求之於萬不獲已之道。可矣。其更思之。思穆曰。臣等旣盡仰奏。更無可達矣。命善曰。雖三司之臣。豈不知之。而事有重難。故如此矣。上曰。予當有傳敎。禁府堂上。依此擧行。可也。仍命書傳敎曰。予以孤露。揆之常情。豈有南面之樂。而又不幸時運多艱。骨肉之變。至於禶事而極矣。以其罪關宗社。群臣涕泣而請之。予亦涕泣而從之。私恫之隱結于心者。何時可已。向者永祐園展拜時。有所下敎。而執法之臣。尙此相持。此使予有虛言而無實事也。且渠旣身故。其無子之妻。有何關係於國事。而如是遷延。若作海島飢餒之鬼。則此又使予。行不忍之政也。今日歷拜。怵焉傷心。特召諸臣者。良以此也。白翎鎭出置禶妻。今日內。放送事。星火。分付。當初孥籍之啓。旣甚過矣。則如是處分之後。若復謄傳。徒令人日聞其不忍聞也。予以心腹申諭。則諸臣豈不思諒予情私之道乎。竝須知悉。尙喆曰。臺啓收殺之前。聖敎雖如此。執法之臣。必有言金吾。似不可遽爾奉行矣。上曰。特敎之直爲擧行。已有先朝受敎。其不知邪。尙喆曰。雖有之。事各有異矣。上曰。此非私恩。撓公法也。聖人。人倫之至。權而得正。亦是聖人之道。今此縷縷下敎。公法外。以家人之義。諭之也。初雖有守經之論。亦不無處變之道。更諒之也。思穆曰。臣等。徒知執法。今日之事。非有異同處也。俄下傳敎。亟請還授焉。上曰。已諭心腹。出去商量。宜矣。臺諫亦臣子。聞此言。豈不思權而得正之道乎。思穆曰。如是相持。徒損國體。更請還授矣。上曰。咄哉。非予抑勒停啓。予之所處。異他。故諭之至此。豈欲相持。臺臣甚不誠實矣。思穆曰。臣等見識魯莽。言議巽軟。本不合於淸朝耳目之任。而義重沐浴。章皇出肅。及登筵席。以禶妻放釋事下詢。而臣等。旣在執法之列。乃敢一辭爭執。及承聖敎。至以不誠實。誨責備至。此莫非臣等不能見孚於君父之致。其何敢一刻晏然仍冒於臺次乎。請命遞斥臣等之職。上曰。勿辭。民始曰。大司諫金思穆。司諫李度默。持平李延年朴聖泰。正言尹行元。再啓煩瀆。退待物論矣。上曰。知道。出擧條上命大臣禁府堂上先退。上命書漢城府左尹宋德相疏批後。上曰。偕來承旨。左副承旨進去。史官則先爲上來。出榻敎上命退。承史以次退出。
정조 2년
行都承旨洪國榮藥院直。行左承旨鄭民始坐。右承旨蔡弘履坐。左副承旨徐有防奉命在外。右副承旨李在學坐直。同副承旨尹塾坐直。注書柳孟養藥院直一員未差。假注書李百亨仕直。事變假注書張至顯仕。
정조 2년
尹塾啓曰。大司諫金思穆。司諫李度默。正言尹行元。持平李延伋朴聖泰。引避退待。已至經宿。尙未處置。事甚未安。除在外傳旨未下外。大司憲李𡊠。卽爲牌招。以爲處置之地。何如。傳曰。允。
정조 2년
又啓曰。大司憲李𡊠呈辭。執義兪彦鏶。掌令金鍾厚尹弼秉在外。持平李延伋朴聖泰。引避退待。以監察茶時之意。敢啓。傳曰。知道。
정조 2년
傳于尹塾曰。引避臺諫。一竝許遞。政官牌招開政。
정조 2년
以正言李泰永牌不進罷職傳旨。傳于尹塾曰。只推。
정조 2년
有政。吏批。判書洪樂純在外。參判徐浩修進。參議李義翊進。右副承旨李在學進。啓曰。臺鍊及玉堂闕員。今當差出。而擬望之人乏少。承旨及外任竝擬。何如。傳曰。允。以徐有防爲大司諫。沈念祖爲司諫。沈豐之金憙爲持平。鄭淵淳爲正言。李度默爲校理。金履禧爲副修撰。李在協爲漢城左尹。金履基爲尙衣僉正。李儒敬爲德川郡守。李宗魯爲監察。
정조 2년
兵批。判書李徽之病。參判徐有隣病。參議李秉模受由在外。參知宋煥喆入直進。同副承旨尹塾進。副護軍李度默。副司直金思穆李延伋朴聖泰。副司果尹行元。
정조 2년
尹塾啓曰。明日次對兩司。當爲進參。除在外疏批未下外。正言李泰永。今日政。新差臺諫。竝待開門牌招。何如。傳曰。允。
정조 2년
蔡弘履。以弘文館言啓曰。新除授副校理宋煥億金憙。修撰黃昇源。竝卽牌招察任。何如。傳曰。允。
정조 2년
戊戌十月十九日辰時。上御誠正閣。都承旨入侍時。行郡承旨洪國榮。記事官柳孟養李信祜鄭東浚。以次進伏訖。國榮曰。今日日寒頗緊。聖體。若何。上曰。一樣矣。命讀公事。國榮讀奏。上曰。昨日召大臣。三司。以籍産可停之意。萬端爲諭。無一人奉承者。執法之地。其所爭執。無或怪矣。而大臣以下。不念予心曲之諭。誠爲慨然。國榮曰。殿下惻怛之敎。孰不感泣。而在下之義。決難容易奉承。上下相持。誠爲可悶矣。上曰。諸臺旣引嫌以退。都憲入來處置乎。國榮曰。都憲亦有情勢。似不當入來矣。上曰。然則玉堂當爲處置乎。國榮曰。旣有臺諫。則玉堂不得替當矣。上曰。今日南兵使下直。當受密符。而完符只有四部。他符入來前。似不當授送矣。國榮曰。前例未可知矣。上曰。注書出去。問其前例以入。賤臣承命出。問後回奏曰。完符。所餘三符。則不得授送。而四部。則例當授去云矣。命退去。諸臣以次出。
정조 2년
戊戌十月十九日巳時。上御熙政堂。晝講入侍時。知事黃景源。特進官徐有隣。參贊官尹塾。侍讀官李鼎揆。檢討官李儒慶。假注書李百亨。記事官李信祜鄭東浚安川君烓。行副護軍具以謙。以次進伏訖。上讀泰伯篇。前受音訖。鼎揆起伏讀下章。自曾子曰士不可以不弘毅。止子曰三年學不至於穀。上又讀新受音訖。鼎揆曰。首章弘毅二字。人君不可不念。第二章仁字。尤是爲政之本。聖上必以弘毅仁三字。一念勉勉。臣所望也。上曰。下番爲之。儒慶曰。上番所奏。固好矣。第任重道遠。非特凡人之所勉。人君。上有祖宗之托。下有億兆之望。任重道遠。孰大於是乎。伏願殿下。懋哉念哉。且臣於下章周公之才之美。有仰達者矣。周公誅管蔡。封其子。則可見恩義之竝行。以昨日事言之。臣豈不知奉承聖敎。而三司諸臣。皆以法爭之。臣亦忝在三司之列。有不可異同於其間。而私心不安。達宵耿耿。及見此章。益知其奉承之爲宜矣。上曰。知事特進官爲之。景源曰。仁以爲己任。最是好矣。凡人猶可以仁爲己任。況人君乎。當以愛育萬民。生成群物。爲己任。而亦當以任重致遠。加勉矣。至於興詩立禮成樂三者。古聖人制作之美。雖不可復見。若體得其本源。則詩禮樂。便在是矣。聖上留念焉。有隣曰。三代以後。禮樂崩壞。而所以爲禮樂之本理則自在。有如勑天之歌。虞韶不亡。人君若以是爲懋。則無聲之樂。當日聞於四方。臣願聖上之體念焉。上曰。參贊官爲之。塾曰。弘毅二字。如車輪鳥翼之有兩。儘不可廢一。帝王之學。爲先認得此義。最好矣。上曰。其言好矣。弘毅。若比於仁義。則弘帶他仁意思。毅帶他義意思。弘毅之不可偏廢。如仁義之不可偏廢。參贊之意。好矣。塾曰。弘毅雖不可偏廢。而須以仁爲己任然後。可矣。上曰。天地之大德曰生。則仁體可謂至大。而初非得來他處。日用事爲。盈盈天地之間者。無非仁之所發處也。仁之爲用。豈不深廣乎。塾曰。非特仁爲大。以義制之然後。相濟而行。亦不可不義也。上曰。然矣。孔子專言仁。而孟子則兼言四德發見之端。非只說仁有病。特爲其不徒行耳。故以生道殺人。亦是仁。譬如將春則有秋。將秋則有春也。專仁。亦有不可行者。義不得不兼之耳。景源曰。仁字。包涵義智。武王除殘。亦義而亦仁也。塾曰。仁道甚大。帝王之學。異於凡人區區之仁。必以盡濟天下蒼生爲念乃可。且如周公之才之美。驕且吝。其餘無足觀之訓。可見聖人垂戒之深。此亦人主之所當惕念者也。文義訖。上命退。諸臣以次退出。
정조 2년
戊戌十月十九日申時。上御熙政堂。南兵使入侍時。右副承旨李在學。假注書李百亨。記事官李信祜鄭東浚。南兵使李達秀。以次進伏訖。上命南兵使進前。達秀進伏。上曰。關防重地。何處非矣。而矧玆北塞。所重尤別。去後凡事。另念爲之。達秀曰。無他才能。叨此重任。惶悚何達。上曰。兵使今幾次乎。達秀曰。全羅兵使及南兵使矣。上曰。何日欲往乎。達秀曰。明日當發行矣。上命退。諸臣以次退出。
정조 2년
行都承旨洪國榮藥院直。行左承旨鄭民始坐直。右承旨蔡弘履坐。左副承旨未差。右副承旨李在學坐。同副承旨尹塾坐直。注書柳孟養藥院直一員未差。假注書李百亨仕直。事變假注書張至顯仕。
정조 2년
蔡弘履啓曰。大司成吳載純除拜後。過三日。不爲出肅。依定式。推考警責。仍卽牌招察任。何如。傳曰。允。
정조 2년
以副校理宋煥億金憙。修撰黃昇源牌不進罷職傳旨。傳于李在學曰。只推。
정조 2년
蔡弘履。以弘文館言啓曰。副校理宋煥億。修撰黃昇源。旣有只推之命。卽爲牌招察任。何如。傳曰。允。
정조 2년
以正言李泰永再牌不進。罷職傳旨。又傳于曰。只推。
정조 2년
蔡弘履。以弘文館言啓曰。新除授副修撰金履禧。時在全羅道扶安縣任所。經筵入番事緊。請斯速乘馹上來事。下諭。傳曰。依啓。
정조 2년
尹塾。以禮曹言啓曰。今此冬至。惠慶宮陳賀一節。考例草記事。旣承下敎矣。取考本曹謄錄。雖無可據之例。三名日方物物膳。旣已封進。至於京外箋文。內殿元無封進之事。只有致詞進表裏之節。惠慶宮陳賀。依此擧行。恐合事宜。大臣之議。亦如此。何以爲之。敢稟。無批答。
정조 2년
鄭民始。以司僕寺官員。以一二提調意言啓曰。大靜前縣監金道爀遞任。進上馬二匹。今纔上來。禾毛色。別單書入。依例內廐立養。而其中一匹。未免病瘦。事甚駭然。當該封進官金道爀。推考警責。何如。傳曰。允。
정조 2년
又以訓鍊都監言啓曰。本局哨官禹敍疇。身病甚重。勢難察任。改差。何如。傳曰。允。
정조 2년
又以摠戎廳言啓曰。水原坡州別驍士等。戊戌條都試。今月二十一日。設行於本營之意。敢啓。傳曰。知道。
정조 2년
又以義禁府言啓曰。白翎鎭出置禶妻放送。承傳啓下矣。卽爲放送事。分付該道道臣之意。敢啓。傳曰。知道
정조 2년
又以義禁府言啓曰。薪智島定配罪人敬彬。移配濟州牧事。下敎矣。罪人敬彬。全羅道濟州牧大靜縣移配。而依例發遣府羅將。自薪智島執捉。仍令押送之意。敢啓。傳曰。知道。
정조 2년
戊戌十月二十日。記事官姜彙鈺。刑曹殺獄罪人李千奉加刑啓目。傳曰。除尋常。各別嚴刑。期於得情爲良如敎。
정조 2년
刑曹。僞造御寶罪人金奉鎭加刑啓目。傳曰。除尋常。各別嚴刑。期於淂情爲良如敎。
정조 2년
刑曹。殺獄罪人李光點加刑啓目。傳曰。除尋常。各別嚴刑。期於得情爲良如敎。
정조 2년
戊戌十月二十日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。臺諫皆承牌乎。國榮曰。沈豐之一人外。姑無牌去來矣。上曰。注書出去。臺諫牌去來。連爲催促。違牌臺諫只推。更爲牌招事。分付。賤臣承命。分付。上曰。徐有防旣移大諫。偕來承旨。當更爲下送矣。國榮曰。政院方微稟矣。命退去。諸臣以次出。
정조 2년
戊戌十月二十日初更三點。上御誠正閣。左承旨入侍時。行左承旨鄭民始。記事官柳孟養李信祜鄭東浚。以次進伏訖。上曰。今日大臣所言還上停捧事。何以決之乎。民始曰。未知其何以爲之。而以臣所見言之。卽今停捧。反有弊矣。上曰。卿言果是矣。姑以急困之意。及今停捧。則明春實無接濟之道。此爲大弊矣。民始曰。深冬前。經自停捧。則明年春夏之間。民間竭急。尤無可言。殊非慮遠之道矣。上曰。然矣。以禮曹草記。命書傳敎曰。依議施行。生辰賀。依此例。勿封箋文。只陳致詞。可也。朝筵。有未及下敎者。夏間進號時。已用宮園之例。躬進致詞表裏。況政府所進乎。此尤近例之傍照者也。命書傳敎曰。正至生辰。不設賀之時。二品以上。於惠慶宮問安事。定式。又命書傳敎曰。物膳則外方依例封進。而京司不爲封進。似涉無據。此後。政府六曹物膳。惠慶宮一體封進。物目數爻。明日晝講。禮判入侍。稟旨定式。上曰。冬至陳賀習儀安徐。出榻敎命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨蔡弘履坐直。左副承旨李在學坐。右副承旨尹塾坐直。同副承旨南柱老在外。注書柳孟養藥院直一員未差。假注書李百亨仕直。事變假注書張至顯仕。
정조 2년
傳于尹塾曰。雲寶劍外侍衛。以入直擧行。
정조 2년
傳于尹塾曰。時任正書入。
정조 2년
又傳于曰。啓覆殿座在明。大司憲李𡊠。以情勢。勢難强迫許遞。政官卽爲牌招開政。
정조 2년
以備忘記。傳于李在學曰。昨年本寺。旣不授應授之資矣。宗簿寺正南柱老。承旨除授。
정조 2년
蔡弘履啓曰。明日啓覆。兩司長官。當爲進參。大司憲趙時俊。待開門牌招。以爲進參之地。何如。傳曰。允。
정조 2년
傳于尹塾曰。明日啓覆處所。以熙政堂爲之。
정조 2년
有政。吏批。判書洪樂純在外。參判徐浩修進。參議李義翊進。右副承旨尹塾進。以趙時俊爲大司憲。南鶴聞爲校理。尹衡喆爲顯陵令。鄭致淳爲元陵別檢。李東曄爲吉州牧使。林錫喆爲扶安縣監。李賢卿爲順懷墓守衛官。
정조 2년
兵批。判書李徽之病。參判徐有隣病。參議李秉模病。參知宋煥喆進。副司果林泰遠。
정조 2년
蔡弘履。以禮曹言啓曰。來十一月初十日。王大妃殿誕日。百官陳賀及命婦朝賀。磨鍊節目。依所啓施行事。判下矣。在前陳賀百官。依例行禮於外庭。而至於命婦朝賀。每有啓稟權停之例矣。今番則何以爲之。敢稟。傳曰。依前例權停。
정조 2년
鄭民始。以兵曹言啓曰。宣傳官元厚鎭。以其母病之沈重。勢難離捨。無望供職。呈狀乞遞。宿衛緊任。不可允曠。今姑改差。何如。傳曰。允。
정조 2년
尹塾。以義禁府言啓曰。洪忠道公山縣徒配罪人李宗榮放送。承傳啓下矣。卽爲放送事。分付該道道臣之意。敢啓。傳曰。知道。
정조 2년
左副承旨徐有防書啓。臣敬奉聖批。馳往傳諭于京畿水原地東北面萬義村。成均館祭酒宋德相所住處。則以爲臣。瀝血陳章。恭竢指揮。千萬意外。喉司之臣。跋涉遠來。傳宣聖批。旣許本職之解。又諭造朝之路。綸音諄複。旨意隆懇。以臣愚陋。何以堪此。兢惕罔措。不知死所。念臣是衰病倥侗之一賤夫也。乃今聖上。所以勉臣而進臣者。殆無異於列聖朝優待元老。禮召名儒之擧。則是誠不識何故。方今徵士。自多其人。皆非如臣之比。而獨於臣身。謬加恩禮至此。此豈古者先從隗始之義耶。臣尤不敢知也。噫。臣之情病。已悉暴於前疏。猶未蒙矜諒。曠絶之恩。愈往愈加。此眞所謂勞苦困倦而天不聞。疾痛呼號而親不應者也。不亦窮且蹙乎。顧臣所苦。近添新症。胸膈痞滯。危厲多端。輪行瘡疾。滿身潰爛。坐臥行步。輒必須人。時月之間。起動無階。雖欲一伸分義。如古人所行。其勢末由。孤恩負德。萬殞難贖。倘蒙聖慈。俯賜諒察。收還偕來之命。俾臣安意調治。獲延殘喘。則臣死之日。猶生之年也。臣精神昏眩。語無倫次。伏地震悚。尤增死罪云矣。臣旣承偕來之命。姑爲仍留。緣由竝以馳啓。踏啓字。
정조 2년
戊戌十月二十一日辰時。上御誠正閣。都承旨入侍時。行都承旨洪國榮。記事官柳孟養金勉柱鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。近日連爲下雪。可爲嗣歲之幸。冬雪頻數。然後來豐可占。此先王朝。御題臘前三白。是予望云者也。國榮曰。冬雪。有關於麥農。尤切喜幸矣。上曰。惠慶宮旣有外方物膳。則獨於政府六曹之不爲封進。似涉斑駁。故昨下傳敎定式矣。國榮曰。進獻之禮。京外固當同然。而外進京否。實爲未安矣。今者定式下敎。誠爲允當矣。上曰。昨日大臣所奏還上停捧之言。蓋爲民善政。而未及深冬。經先停捧。亦有明春接濟之憂。故昨不得許施矣。國榮曰。臣亦聞此言。而見今民情雖竭急。十月停捧。可謂無前之事。姑待冬深。更下停捧之令。好矣。上曰。王大妃殿問安。近因日寒。有越添之症。焦悶不可言。國榮曰。湯劑及粟米飮。近久停止。故似有損節矣。上曰。湯劑則當更議煎入。粟米飮。姑先進御。似好矣。國榮曰。先以粟米飮。扶接元氣。繼進湯劑。甚是穩當矣。上曰。王大妃殿進御二錢重人蔘粟米飮。調竹瀝薑汁。一貼煎入。出榻敎命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨蔡弘履坐。左副承旨吳載紹坐。右副承旨李在學坐直。同副承旨尹塾坐直。注書柳孟養藥院直一員未差。假注書李百亨仕直。事變假注書張至顯仕。
정조 2년
蔡弘履啓曰。當等陞試。尙未爲之。大司成吳載純。卽爲牌招察任。何如。傳曰。允。
정조 2년
李在學啓曰。左邊捕盜大將李邦一。右邊捕盜大將李國賢。有稟達事。來詣請對矣。傳曰。入侍。
정조 2년
傳于尹塾曰。推考房承旨入侍。
정조 2년
尹塾。以宿衛所言啓曰。今日中日日次矣。本所所管。入直部將。守門將。禁軍扈衛軍官。武藝別監及內外營入直軍兵等。待標信下。發令箭。分送試所之意。敢啓。傳曰。知道。
정조 2년
鄭民始。以兵曹言啓曰。宣薦內禁衛取才時。三技以上入格人。單子書入之意。敢啓。傳曰。知道。
정조 2년
大司憲趙時俊啓曰。以臣庸愚。周歲之內。三叨見職。淸朝風憲之長。殆若非臣莫可者然。有辱名器。多愧臣心。且於夏末。臣以行公之臺。合辭方張。誠未孚格。孤負職責。果爲申熤尹冕東疏斥。時日今雖稍允。情踪固自難安。僨誤之職。豈可復膺。而啓覆有命。嚴召踵臨。呼籲路阻。義分是懼。黽勉出肅。冒沒登筵。而前此數臣之若臣引義者。擧蒙恩解。則臣雖欲抗顔周行。其於廉防之壞損何。臣固不足恤。其職則都憲。以此情勢。何可仍因冒據於臺次乎。請命遞斥臣職。答曰。勿辭。亦勿退待。
정조 2년
司諫沈念祖。持平金憙沈豐之。校理李鼎揆。副校理宋煥億。正言鄭淵淳。修撰曺遠振黃昇源。副修撰李儒慶啓曰。請亟寢鄭致達妻減死安置之命。夬正王法。以洩神人之憤。措辭見上又啓曰。請還寢韓翼謩。金吾草記。勿施之命。措辭見上又啓曰。請放歸田里罪人金相福。爲先極邊遠竄。措辭見上又啓曰。請黑山島定配罪人龜柱。亟加嚴鞫。夬正王法。措辭見上答曰。不允。沈念祖金憙沈豊之鄭淵淳啓曰。請濟州牧移配罪人敬彬。熊川縣定配罪人成運。亟令王府。更爲設鞫得情。措辭見上又啓曰。請還寢象厚放歸田里之命。仍施絶島定配。措辭見上又啓曰。請彦衡養遂獻遂。竝令王府設鞫嚴問。措辭見上又啓曰。請還寢會遂絶島定配之命。仍令王府設鞫得情。措辭見上又啓曰。請還寢李觀源定配之命。更令王府設鞫得情。措辭見上又啓曰。請遲晩後。物故罪人啓能。亟施孥籍之典。措辭見上又啓曰。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上又啓曰。請物故罪人志恒之支屬應坐者。絶島散配。措辭見上答曰。不允。金憙啓曰。大靜縣爲奴罪人金壽賢。依律處斷。措辭見上又啓曰。請興陽縣爲奴罪人河翼龍。南海縣爲奴罪人金重得。亟令王府設鞫得情。夬正王法。措辭見上又啓曰。請梁山郡定配罪人錫達。依律處斷。措辭見上又啓曰。請削黜罪人金漢耆。亟施竄配之典。措辭見上又啓曰。請海南縣竄配罪人金載順。亟令王府設鞫嚴問。措辭見上又啓曰。請三水府定配罪人洪達洙。亟令王府更加嚴鞫。依律處斷。措辭見上又啓曰。請長鬐縣遠竄罪人聖中。亟令王府設鞫嚴問。期於得情。夬正王法。措辭見上又啓曰。請削版罪人有臣宗甲義駿。竝令王府設鞫嚴問。依律處斷。措辭見上又啓曰。請鍾城府定配罪人趙濟泰。海南縣定配罪人李潤成。更令王府設鞫得情。施以當律。措辭見上又啓曰。請楸子島定配罪人趙嵎。亟寢酌處之命。仍令王府設鞫得情。夬正王法。措辭見上又啓曰。請旌義縣減死安置罪人興老。亟寢酌處之命。仍令王府設鞫得情。夬正王法。措辭見上又啓曰。請薪智島荐棘罪人瑩中。設鞫嚴問。夬施當律。措辭見上又啓曰。請濟州牧定配罪人後樂。亟令王府更加嚴鞫。期於得情。措辭見上又啓曰。請慶源府定配罪人鳴遠。依律處斷。措辭見上又啓曰。請物故罪人德泰支屬應坐者。一一査出。絶島散配。措辭見上又啓曰。請三水府定配罪人孫效忠。泗川縣定配罪人柳仁培。放逐鄕里罪人李鳳昌沈德一李德成。罪人柳世輝蔡伯周盧聖翊。仍令王府更加嚴鞫。期於得情。措辭見上又啓曰。請濟州牧爲奴罪人一才。大靜縣爲奴罪人卜男。黑山島爲奴罪人福伊。竝令王府嚴鞫。依律處斷。措辭見上答曰。不允。沈念祖啓曰。請大靜縣爲奴罪人金壽賢。更令王府設鞫嚴問。依律處斷。措辭見上又啓曰。請爲奴罪人河翼龍金重得。亟命王府。設鞫得情。夬正王法。措辭見上又啓曰。請海南縣定配罪人李弘濟。亟令王府。設鞫嚴問。措辭見上又啓曰。請海南縣竄配罪人金載順。亟令王府設鞫嚴問。措辭見上又啓曰。請寢竄逐罪人朴宗岳。放釋之命。措辭見上又啓曰。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。夬正王法。措辭見上又啓曰。請還寢福氷酌處之命。依律處斷。措辭見上又啓曰。請海美縣定配罪人申光復。更令王府嚴鞫得情。措辭見上又啓曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。措辭見上又啓曰。請定配罪人具翼遠。亟寢酌處之命。仍令王府嚴鞫得情。夬施當律。措辭見上又啓曰。請減死安置罪人大燮。亟寢酌處之命。仍令王府設鞫得情。夬正王法。措辭見上又啓曰。請減死罪人弼海亟寢酌處之命。仍令王府設鞫得情。夬正王法。措辭見上又啓曰。請放逐鄕里罪人尹得毅。施以屛裔之典。措辭見上又啓曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上又啓曰。請恒善支屬。亟命散配。日謙兄弟。竝投絶島。以嚴隄防。措辭見上又啓曰。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。措辭見上又啓曰。請荐棘罪人瑩中。亟令王府設鞫嚴問。夬施當律。措辭見上又啓曰。請亟收放逐罪人鄭遠達。珍島郡定配罪人閔百奮。放釋之命。措辭見上又啓曰。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上又啓曰。請吳濬根。亟施屛裔之典。措辭見上又啓曰。請河東府減死定配罪人昌鼎。依律處斷。措辭見上又啓曰。請濟州牧減死定配罪人範聖。依律處斷。措辭見上又啓曰。請物故罪人德泰支屬之應坐者。一竝詳査。絶島散配。措辭見上又啓曰。請柒原縣定配罪人志遜。更令王府設鞫嚴問。期於得情。措辭見上又啓曰。請散配罪人孫景完李德杓鄭德涵趙命禧金德獜。竝令王府更加嚴鞫。依律處斷。措辭見上又啓曰。請減死定配罪人德秀。亟令王府。更加嚴鞫。夬正王法。措辭見上又啓曰。請削黜罪人鄭履煥。絶島安置。措辭見上答曰。不允。
정조 2년
大司憲李𡊠疏曰。伏以臣。猥以庸陋。忝居臺地。罪著溺職。義難蹲冒。引避屢日。未蒙遞罷之恩。荐違召命。徒犯逋慢之辜。縮伏惶懼。無地自容。日昨違牌臺臣。特命改差。臣亦違牌中一人。而喉院乃拔於現告中。臣獨晏然。職名如舊。所引之義。旣無異同。或遞或否。誠甚斑駁。雖欲因仍行公。其勢末由。區區情地。必遞乃已。故景慕宮陪祭之班。三司入侍之時。俱不得進參。分義都虧。尤不勝悚蹙之至。顧今合辭方張。請討是急。言責之任。不容一味虛縻。伏乞聖明。亟許遞改。仍治臣之違傲之罪。以安私分。以昭法紀。千萬幸甚。臣雖不以見職自處。事在目下。不敢泯默。玆以附陳焉。臣昨伏見逆禶妻放釋之敎。旨意惻怛。辭敎丁寧。有足以孚及豚魚。凡在臣隣。孰不感動。而第伏念莫嚴者懲討。至重者邦憲。此而或忽。其可以爲國乎。嗚呼。禶旣伏法之後。尙未施收孥之典。其妻之止於出置近島者。論以王章。已失之太寬。況可以曲爲容貸。全然放釋也哉。私不可以掩公。恩不可以害義。不待臣言。而殿下亦有所明知者。伏望亟加三思。還寢禶妻放釋之命焉。答曰。省疏具悉。疏陳事。胡不諒之甚也。
정조 2년
戊戌十月二十二日。記事官姜彙鈺。刑曹殺獄罪人官奴業伊初覆啓目。傳曰。敷五敎。王者之敎也。用五刑。王者之刑也。刑可緩也。敎不可弛也。今者覆囚諸案中。宜寧縣殺獄罪人業伊推案。有更加商處者。昨年啓覆時。以此推案之有疑端。更令本道完決錄啓是如乎。昨年所謂疑端。不過曰小妻丁心之不受刑事也。屍親潤澤之不相埒事也是乎矣。至於今番獄案之可改處。非比昨年事是置。大抵此獄。設如元犯初招時發明之言是良置。旣不於奸所執捉。而實因傷處。俱皆明白。則枉殺人命。自有三尺。無容議到於原恕兺不喩。況旀渠之更招。已自輸款是隱。則固當依律正法是隱。乃成案之格。亦自有不易之體。勿論大小庶獄。不得以父之事。證於子。亦不得以夫之事。證於妻。此乃敷五典之成憲乙仍于。從古雖有必殺之罪人。而或以詞證之未備。漏網而失刑者。何限也。觀此業伊更査完決。業伊之妻莫禮。爲屍親之看證焉。爲正犯之干連焉。已是失法之大者是遣。卽此除良。凡於兩造疑端處。莫禮新反。輒作證左。畢竟因渠一言。而擯渠夫於必死之穽。是可曰以愚婦而不知事理而然者乎。渠雖遐土愚氓。亦具倫常。渠作證看是隱。則向渠夫愛欲生之心。固是秉彝之同然是去乙。反爲屍親立幟者。可謂人理滅絶是在如中。本道又以莫禮。作爲詞證錄啓。是不緩於可緩之刑。而反弛於不可弛之敎也。其視敷五敎義。果何如哉。不及今啓覆而處斷。非失刑也。又以重倫常而釐改。亦是得體也。原文案段。今年三覆時。姑勿持奏。更令本道莫禮爲證之招。一竝拔去。更爲具格啓本。以爲追于行刑之地爲旀。至於莫禮段。本獄事外。其甘爲看證。必欲擠陷其夫於死地者。有意與無意之間。凶獰則甚矣。亦令該道臣。爲先嚴刑三次。以待處分。使敷敎用刑之意。竝行不舛宜當。以此分付。該道爲良如敎。
정조 2년
刑曹殺獄罪人李仁乞初覆啓目。傳曰。大抵獄體。參證俱備。然後可以成獄兺不喩。此獄肯緊。專在看證之金照統達一人是去乙。知幾逃躱。不卽捕而仍以完決是置。初覆文案。亦多疑晦者。當初遽然錄啓。事欠審愼。其在重獄體之道。宜有更査之擧。原文案勿施爲去乎。依筵中說話。自本曹。分付道臣。更爲親執詳査。具格啓聞爲良如敎。
정조 2년
戊戌十月二十二日辰時。上御誠正閣。都承旨入侍時。行都承旨洪國榮。記事官柳孟養金勉柱鄭東浚。以次進伏訖。國榮曰。夜間聖體。若何。上曰。一樣矣。國榮曰。王大妃殿問安。粟米飮進御後。若何。上曰。姑無加減矣。上曰。王大妃殿進御二戔重人蔘粟米飮。調竹瀝薑汁。一貼煎入。出榻敎上曰。同副入來乎。國榮曰。日前受由出去。故今方在外云矣。上曰。在外承旨許遞。前望單子入之。出榻敎賤臣承命而出。持承旨望單子進前。上落點。吳載紹命書傳敎曰。新除授承旨牌招。又命書傳敎曰。左副爲工房。命退去。諸臣以次出。
정조 2년
戊戌十月二十二日辰時。上御熙政堂。初啓覆入侍時。行都承旨洪國榮。行左承旨鄭民始。右承旨蔡弘履。左副承旨吳載紹。右副承旨李在學。同副承旨尹塾。假注書李百亨。事變假注書張至顯。記事官李信祜鄭東浚。東。領議政金尙喆。左議政徐命善。右議政鄭弘淳。兼判尹蔡濟恭。行戶曹判書具允鈺。行右參贊李重祜。禮曹判書金華鎭。大司憲趙時俊。吏曹參判徐浩修。副校理宋煥億。修撰黃昇源。司諫沈念祖。正言鄭淵淳。持平金憙沈豐之。西。領府事李溵。領敦寧鄭存謙。綾恩君具允明。兼刑曹判書具善復。安川君烓。知中樞府事黃景源。行兵曹判書李徽之。刑曹參判鄭一祥。刑曹參議柳戇。工曹參議李壽鳳。以次侍立訖。上具翼善冠袞龍袍。仍殿座。上曰。左副承旨先入侍後謝恩。出榻敎尙喆等進曰。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。尙喆曰。停捧事。臣等爛漫消商。終無好樣道理。待歲末之外。無他道矣。國榮曰。如此則順便矣。上曰。然則以此爲之。上命讀宜寧罪人業伊考覆文案後。上曰。此怪異矣。業伊本妻莫禮。若變辭。當爲疑獄。而以渠招觀之。莫禮之脫給丁心。必欲殺業伊者。何也。弘淳曰。旣與登時捕捉有異。則業伊之殺人分明矣。上命更讀莫禮招辭後。上曰。莫禮無狀矣。何必如是立證耶。以常情推之。丁心雖得間夫。必諱莫禮。又況各居而正二月挑出之狀。安得詳知乎。命善曰。莫禮與丁心。爲敵國。當初推問無怪矣。濟恭曰。丁心。與淡不里相語時。莫禮若參見。則其時果接脚與否。當問矣。潛奸眞僞。問之非也。上曰。莫禮招辭。有百其身。固所甘心云。則此女。非無識者。而以理然之辭。理然爲之。其言固不可準信。且以妻爲證。獄體有違矣。命善曰。推問莫禮。似是只問接脚與否。非問刺殺與否也。上命更讀莫禮問目後。上曰。莫禮鶻突嫉其夫。絶痛絶痛矣。國榮曰。人理寧有是哉。果爲絶痛矣。然而旣與登時捕捉有異。則業伊之殺人分明。其罪難貸。而至今年猶生。於渠亦一大幸矣。上曰。業伊無難遲晩。何也。命善曰。渠亦無奈何故耳。上命讀照律後。上曰。僉議。何如。尙喆曰。昨年判下。旣是求生於必死之中。而殺人。則終是分明。無可議矣。命善曰。用法之外。無他矣。弘淳曰。殺人無疑。更無他議矣。溵曰。法外無他矣。存謙曰。殺人分明。更無他議矣。濟恭曰。法所當施矣。允明曰。用法之外。更無可達矣。重祜曰。用法宜矣。景源曰。更無可問矣。善復曰。明白無疑。別無他議矣。一祥曰。法外無可達矣。戇曰。用法宜矣。允鈺曰。法外無他矣。華鎭曰。更無可達矣。徽之曰。用法之外。無他矣。浩修曰。法所當施矣。烓曰。用法宜矣。時俊曰。情犯昭著。更無可達矣。國榮曰。如此罪人。決難饒貸矣。民始曰。臣亦無他見矣。弘履曰。別無可達矣。載紹曰。用法宜矣。在學曰。法外無他矣。塾曰。更無可達矣。壽鳳曰。用法當矣。煥億曰。法外無可達矣。昇源曰。法所當用矣。念祖曰。用法之外。復無可議矣。淵淳曰。更無可達矣。憙曰。別無可問矣。豐之曰。法外何達。上曰。獄案幾何。尙喆曰。只是四矣。上曰。殺獄止四。而此則昨年所出矣。尙喆等起伏。齊聲對曰。好矣。一年殺獄。不過數四。正所謂刑措矣。上命讀熙川罪人李載仲考覆文案後。上曰。此趾海婢夫乎。命善曰。然矣。上曰。才卞。趾海婢乎。命善曰。然矣。上命讀結案及照律後。上曰。僉議。何如。尙喆曰。假稱御史。其罪當斬。更無可論矣。命善曰。如此罪人。尤無可議矣。弘淳曰。用法之外。無他矣。溵曰。法所當施矣。存謙曰。死有餘罪矣。濟恭曰。更無可議矣。允明曰。用法之外。無他矣。重祜曰。別無更達矣。景源曰。罪犯如此。用法宜矣。善復曰。法所當施矣。一祥曰。法外無可達矣。戇曰。用法宜矣。允鈺曰。法外無他矣。華鎭曰。用法之外。更無可達矣。徽之曰。法外無他矣。浩修曰。更無可問矣。烓曰。用法宜矣。時俊曰。如此罪犯。不可容貸矣。國榮曰。諸臣之議。是矣。民始曰。臣見亦然矣。弘履曰。更無他見矣。載紹曰。用法宜矣。在學曰。法外無可達矣。塾曰。別無更議矣。壽鳳曰。法外何達。煥億曰。更無可問矣。昇源曰。臣亦無他見矣。念祖曰。法所當施矣。淵淳曰。用法宜矣。憙曰。法外無他矣。豐之曰。更無可論矣。上命讀吉州罪人徐道圭考覆文案後。上曰。道圭爲原犯乎。國榮曰。道圭原犯。而一圭則已定配矣。上曰。刺破天翼袖。亦與殺同乎。國榮曰。北路人心獰悍。不可無懲後之道矣。上曰。僉議。何如。尙喆曰。北路人心。如是獰惡。用法以懲。宜矣。命善曰。旣有律法。其外無他矣。弘淳曰。一圭道圭。不可異法。木椎與劍何異。一圭之罪。亦似同矣。上曰。以已傷律用之。道圭當死邪。國榮曰。梃與刃。雖曰無異。拔劍以刺。尤有甚焉。且若此不已。孰能爲官長乎。上曰。無容更議矣。國榮曰。非特爲北路獰悍之習。以下犯上。決不可不防矣。溵曰。用法之外。無他矣。存謙曰。法所當施矣。濟恭曰。如此獰悍之類。用法宜矣。允明曰。法外無可議矣。重祜曰。更無可問矣。善復曰。法外無可達矣。一祥曰。用法宜矣。戇曰。不可不用法矣。允鈺曰。宜用律法矣。華鎭曰。尤在懲後之道。用法當矣。徽之曰。小臣之所見。則以已傷律勘之。似有如何耳。上曰。兵判之議。固是大經大法。此言亦不可無矣。浩修曰。兵判之言。不無見矣。烓曰。用法宜矣。時俊曰。法外別無可論矣。國榮曰。兵判之意似然。而原情定罪。官長幸而不死矣。若刃及則死。豈可以未傷論之邪。民始曰。臣之所見。亦然矣。弘履曰。用法之外。無他矣。載紹曰。別無更達矣。在學曰。法外無可論矣。塾曰。法所當施矣。壽鳳曰。小臣所見。一圭道圭。似無異矣。上曰。以未傷律言之。兩漢無異矣。道圭旣刺天翼袖而破之。則道圭當爲原犯矣。國榮曰。聖敎然矣。煥億曰。法外無他矣。昇源曰。臣見亦同矣。念祖曰。不可不用法矣。憙曰。用法宜矣。豐之曰。法外無可達矣。上命讀平壤罪人李仁乞考覆文案後。上曰。李光柱私和事。無異莫禮矣。國榮曰。大抵鄕曲之民。不計事之輕重。以私和爲一義理矣。上曰。仁乞之父初招。則以渠所犯納招矣。仍命讀結案及照律後。上曰。僉議。何如。尙喆曰。仁乞之招。則見其父之被打。乘憤踢殺云。渠父之招。則被打歸家後。仁乞追往踢殺云。以此以彼。殺人則分明。施法之外。無他矣。命善曰。臣意亦如此矣。弘淳曰。殺人旣分明。用法宜矣。溵曰。用法之外。無他更議矣。存謙曰。原其情。出於爲父。則與他似有間矣。允鈺曰。見父被打。一踢致死。有若邂逅。以法勘之。恐未知的當矣。國榮曰。詢問之下。僉議或謂當法。或曰可疑。而小臣所見別有在焉。仁乞父子。旣已互相自當。只有金照統達所傳外。無他干證。而此漢逃躱。一未推問。則詞證無階。可謂未克究竟。且光柱私和之計。極甚可疑。照統達。使之捉得。一番究覈然後。可成獄體矣。上曰。此言然矣。甚爲明白。予意正如此矣。仍命書更査判付後。上曰。盡爲乎。尙喆曰。盡爲之矣。上曰。昨年江原道女事。何以爲之。國榮曰。減死定配矣。上曰。臺臣傳啓。出去臺廳爲之。左右捕將李邦一李國賢進伏曰。昭寧園神御床褥偸出罪人捉得。故敢達矣。上曰。何處漢乎。對曰。其近處漢矣。上曰。以些少事。作此變。是豈成說。捕捉者。有賞格乎。對曰。前例。捕如此盜者。有賞格。而惶悚未達矣。上曰。出去。別單書入。可也。上命諸臣先退。仍命書傳敎曰。向者殿試。欲爲承傳。而以姑不取才。未果下敎矣。昨又取才居首閑良李晳。令該曹相當職調用事。分付。上命退。承史以次退出。
정조 2년
戊戌十月二十二日申時。上御誠正閣。推考房承旨入侍時。右副承旨李在學。假注書李百亨。記事官李信祜鄭東浚。以次進伏訖。上曰。注書出去。業伊文案持來。賤臣承命出去。捧入業伊文案。上更爲命書判付。上命退。承史以次退出。
정조 2년
行都承旨洪國榮藥院直。行左承旨鄭民始坐。右承旨蔡弘履坐。左副承旨吳載紹坐直。右副承旨李在學坐直。同副承旨尹塾奉命在外。注書柳孟養藥院直一員未差。假注書李百亨仕直。事變假注書張至顯仕。
정조 2년
藥房都提調徐命善。提調具允鈺。右承旨蔡弘履啓曰。親臨慮囚。冒寒酬應。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候一樣矣。待下敎日入侍。宜矣。王大妃殿惠慶宮中宮殿。藥房口傳問安。答曰。知道。淑昌宮。藥房口傳問安。答曰。知悉。
정조 2년
傳于蔡弘履曰。逐日開講之時。玉堂不可不備員。在外玉堂及經筵許遞。今日政差出。
정조 2년
有政。吏批。判書洪樂純在外。參判徐浩修進。參議李義翊進。左副承旨蔡弘履進。以李鎭衡爲同義禁。李家煥爲兵曹佐郞。沈健之爲工曹佐郞。李謙彬爲宗簿正。李碩九爲軍資正。郭鎭億爲溫陵令。洪益弼爲安東縣監。趙慶一爲崇寧殿參奉。以朴宗儉崇德殿參奉單付。柳橚承文博士單付。韓光近爲副校理。李謙彬爲副修撰。金華鎭李在協爲同經筵。
정조 2년
兵批。判書李徽之進。參判徐有隣病。參議李秉模病。參知宋煥喆入直進。右副承旨李在學進。啓曰。城津僉使今當差出。他道守令及未準朔禁軍將。竝擬。何如。傳曰。允。以具以謙爲兼訓鍊都正。李瀁爲都摠經歷。李漢豐李晳爲宣傳官。李義彬爲訓鍊主簿。柳仁喆爲城津僉使。護軍元厚鎭。司直南柱老。
정조 2년
蔡弘履。以弘文館言啓曰。本館上番副校理宋煥億。下番修撰黃昇源。俱以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 2년
鄭民始。以摠戎廳言啓曰。水原坡州別驍士都試居首各一人。直赴殿試事。已有定式矣。水原所報鐵箭騎芻鞭棍入格四十二人。坡州所報鐵箭騎芻鞭棍入格二十四人等。柳葉箭片箭試取計劃後。其中居首各一人。別單書入。其餘入格之類。使各該邑。依例施賞之意。敢啓。傳曰。如無狀啓之例。則已。或以外閫自處之處。亦多狀啓之事。此近日守摠兩營半京半鄕之例也。此亦外閫軍兵。則何不狀啓。而以別單書入乎。別單則當付標以下。付標於外方都試別單。不亦屑越乎。
정조 2년
大司憲趙時俊。司諫沈念祖。持平金憙沈豊之。校理李鼎揆宋煥億。正言鄭淵淳。修撰黃昇源曺遠振。副修撰李儒慶啓曰。請亟寢鄭致達妻減死安置之命。夬正王法。以洩神人之憤。措辭見上又啓曰。請還寢韓翼謩。金吾草記。勿施之命。措辭見上又啓曰。請放歸田里罪人金相福。爲先極邊遠竄。措辭見上又啓曰。請黑山島定配罪人龜柱。亟加嚴鞫。夬正王法。措辭見上答曰。不允。趙時俊沈念祖金憙沈豐之鄭淵淳啓曰。請濟州牧移配罪人敬彬。熊川縣定配罪人成運。亟令王府更爲設鞫得情。措辭見上又啓曰。請還寢象厚放歸田里之命。仍施絶島定配。措辭見上又啓曰。請彦衡養遂獻遂。竝令王府設鞫嚴問。措辭見上又啓曰。請還寢會遂絶島定配之命。仍令王府設鞫得情。措辭見上又啓曰。請還寢李觀源定配之命。更令王府設鞫得情。措辭見上又啓曰。請遲晩後。物故罪人啓能。亟施孥籍之典。措辭見上又啓曰。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上又啓曰。請物故罪人志恒之支屬應坐者。絶島散配。措辭見上答曰。不允。沈豐之啓曰。請大靜縣爲奴罪人金壽賢。依律處斷。措辭見上又啓曰。請興陽縣爲奴罪人河翼龍。南海縣爲奴罪人金重得。亟令王府設鞫得情。夬正王法。措辭見上又啓曰。請梁山郡定配罪人錫達。依律處斷。措辭見上又啓曰。請削黜罪人金漢耆。亟施竄配之典。措辭見上又啓曰。請海南縣竄配罪人金載順。亟令王府設鞫嚴問。措辭見上又啓曰。請三水府定配罪人洪達洙。亟令王府更加嚴鞫。依律處斷。措辭見上又啓曰。請長鬐縣遠竄罪人聖中。亟令王府設鞫嚴問。期於得情。夬正王法。措辭見上又啓曰。請削版罪人有臣宗甲義駿。竝令王府設鞫嚴問。依律處斷。措辭見上又啓曰。請鍾城府定配罪人趙濟泰。海南縣定配罪人李潤成。更令王府設鞫得情。施以當律。措辭見上又啓曰。請楸子島定配罪人趙嵎。亟寢酌處之命。仍令王府設鞫得情。夬正王法。措辭見上又啓曰。請旌義縣減死安置罪人興老。亟寢酌處之命。仍令王府設鞫得情。夬正王法。措辭見上又啓曰。請薪智島荐棘罪人瑩中。設鞫嚴問。夬施當律。措辭見上又啓曰。請濟州牧定配罪人後樂。亟令王府更加嚴鞫。期於得情。措辭見上又啓曰。請慶源府定配罪人鳴遠。依律處斷。措辭見上又啓曰。請物故罪人德泰支屬應坐者。一一査出。絶島散配。措辭見上又啓曰。請三水府定配罪人孫效忠。泗川縣定配罪人柳仁培。放逐鄕里罪人李鳳昌沈德一李德成。罪人柳世輝蔡伯周盧聖翊。仍令王府更加嚴鞫。期於得情。措辭見上又啓曰。請濟州牧爲奴罪人一才。大靜縣爲奴罪人卜男。黑山島爲奴罪人福伊。竝今王府嚴鞫。依律處斷。措辭見上答曰。不允。鄭淵淳啓曰。請大靜縣爲奴罪人金壽賢。更令王府設鞫嚴問。依律處斷。措辭見上又啓曰。請爲奴罪人河翼龍金重得。亟命王府。設鞫得情。夬正王法。措辭見上又啓曰。請海南縣定配罪人李弘濟。亟令王府設鞫嚴問。措辭見上又啓曰。請海南縣竄配罪人金載順。亟令王府設鞫嚴問。措辭見上又啓曰。請寢竄逐罪人朴宗岳放釋之命。措辭見上又啓曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。措辭見上又啓曰。請還寢福氷酌處之命。依律處斷。措辭見上又啓曰。請海美縣定配罪人申光復。更令王府嚴鞫得情。措辭見上又啓曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。措辭見上又啓曰。請定配罪人具翼遠。亟寢酌處之命。仍令王府嚴鞫得情。夬施當律。措辭見上又啓曰。請減死安置罪人大燮。亟寢酌處之命。仍令王府設鞫得情。夬正王法。措辭見上又啓曰。請減死罪人弼海。亟寢酌處之命。仍令王府。設鞫得情。夬正王法。措辭見上又啓曰。請放逐鄕里罪人尹得毅。施以屛裔之典。措辭見上又啓曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上又啓曰。請恒善支屬。亟命散配。日謙兄弟。竝投絶島。以嚴隄防。措辭見上又啓曰。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。措辭見上又啓曰。請荐棘罪人瑩中。亟令王府設鞫嚴問。夬施當律。措辭見上又啓曰。請亟收放逐罪人鄭遠達。珍島郡定配罪人閔百奮放釋之命。措辭見上又啓曰。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。措辭見上又啓曰。請吳濬根。亟施屛裔之典。措辭見上又啓曰。請河東府減死定配罪人昌鼎。依律處斷。措辭見上又啓曰。請濟州牧減死定配罪人範聖。依律處斷。措辭見上又啓曰。請物故罪人德泰支屬之應坐者。一竝詳査。絶島散配。措辭見上又啓曰。請柒原縣定配罪人志遜。更令王府設鞫嚴問。期於得情。措辭見上又啓曰。請散配罪人孫景完李德杓鄭德涵趙命禧金德獜。竝令王府更加嚴鞫。依律處斷。措辭見上又啓曰。諸減死定配罪人德秀。亟令王府更加嚴鞫。夬正王法。措辭見上又啓曰。請削黜罪人鄭履煥。絶島安置。措辭見上答曰。不允。
정조 2년
戊戌十月二十三日辰時。上御誠正閣。都承旨入侍時。行都承旨洪國榮。記事官柳孟養金勉柱鄭東浚。以次進伏訖。國榮曰。夜間聖體。若何。上曰。一樣矣。國榮曰。王大妃殿問安。今日。何如。上曰。與昨一樣矣。上曰。王大妃殿。進御二錢重人蔘粟米飮。調竹瀝薑汁一貼煎入。出榻敎命書傳敎曰。白骨黃口之禁。卽國典所在。而近因紀綱漸弛。吏不畏法。豪右之民。輒皆圖頉。窮殘之類。勒充其額。甚至於已歸槁壤。名係軍額。未離孩提。身編布米。其干和呼冤之端。莫甚於此也。黃口猶諉之生類。而若旣朽之骨。猶復侵徵。爲今日之守令者。何不忍之甚耶。且生齒之蕃。比昔夥然。則豈無充代之民而然者哉。今番宣傳官暗行。多有執捉於湖外諸郡。不啻幾許。不爲加罪者。特爲三令之意也。自今以後。或現發於來頭繡衣之行。是所謂故犯也。道臣守令。難免常憲。以是自備局。發關嚴飭。上曰。朝家之軫念小民。如是飭敎者。非止一再。而外邑無一奉承者。每入於廉探之中。良可寒心。今又費辭飭敎。而似不免紙上空言也。國榮曰。黃口之充。白骨之徵。自古然矣。朝家若時時提飭。則似有利益於小民矣。命書傳敎曰。守令有窠。政官牌招開政。命退去。諸臣以次出。